รายงานพิเศษ : ปฏิรูปสื่อรัฐ เสริมความรู้บุคลากรด้านการประชาสัมพันธ์
ในยุคที่เทคโนโลยีการสื่อสารกว้างไกลเพียงแค่มีสมาร์ทโฟน 1 เครื่องใครก็สามารถเป็นสื่อได้เช่นนี้ ทำให้ข้อมูลข่าวสารไหลบ่ามากมาย ยากแก่การตรวจสอบว่าข้อมูลใดจริงหรือเท็จ สื่อมวลชนที่น่าเชื่อถือมีบทบาทอย่างยิ่งในการสร้างความรับรู้และความเข้าใจที่ถูกต้องให้แก่ประชาชน แต่ก็มีสื่อไม่น้อยที่หยิบยกข้อมูลที่ผ่านทางสื่อออนไลน์ และโซเชียลมีเดียมาใช้โดยมีได้ตรวจสอบข้อเท็จจริงก่อน เป็นส่วนหนึ่งให้วงการวิชาชีพสื่อสารมวลชนได้รับการตั้งข้อสงสัยและถามหาถึงจรรยาบรรณวิชาชีพและมาตรฐานการทำหน้าที่ของสื่อมวลชนไทย

หนึ่งในปัญหาที่ว่านี้ถูกหยิบยกไปบรรจุในประเด็นการปฏิรูปประเทศด้านสื่อสารมวลชน เทคโนโลยีสารสนเทศ พร้อมทั้งยังมีการเสนอแนวทางการส่งเสริมจริยธรรมและมาตรฐานวิชาชีพสื่อ ซึ่งหนึ่งในแนวทางที่ว่านี้ก็คือการสนับสนุนส่งเสริมการพัฒนาและเสริมสร้างศักยภาพของนักสื่อสารมวลชน

รองศาสตราจารย์ เสรี สงษ์มณฑา คณะกรรมการปฏิรูปประเทศด้านสื่อสารมวลชน เทคโนโลยีสารสนเทศ และประธานอนุกรรมการพัฒนาบุคลากรด้านการประชาสัมพันธ์และสื่อสารมวลชนของประเทศ ภายใต้คณะกรรมการประชาสัมพันธ์แห่งชาติ ได้เสนอแนวทางการพัฒนาบุคลากรด้านการประชาสัมพันธ์ของหน่วยงานของรัฐอย่างเป็นรูปธรรม เพื่อให้ได้บุคลาที่มีศักยภาพสามารถประชาสัมพันธ์ข้อมูลข่าวสารจากภาครัฐไปสู่ประชาชนได้อย่างมีประสิทธิภาพ โดยการจัดเป็นหลักสูตรอบรมและพัฒนาความรู้ให้แก่ระดับผู้ปฏิบัติการและผู้บริหาร รวม 20 หลักสูตร ครอบคลุมทั้งการวางแผนการประชาสัมพันธ์เชิงกลยุทธ์ การจัดการประเด็นทางการสื่อสาร เนื้อหาการสื่อสาร การใช้ช่องทางการสื่อสารต่างๆ โดยเฉพาะเทคโนโลยีสื่อใหม่ และการสื่อสารในภาวะวิกฤต

ในขณะที่กรมประชาสัมพันธ์เป็นหน่วยงานหลักด้านการประชาสัมพันธ์ของภาครัฐ ก็มีแนวนโยบายในการพัฒนาศักยภาพบุคลาการด้านสื่อสารมวลชนให้มีประสิทธิภาพ โดยพลโท สรรเสริญ แก้วกำเนิด รักษาราชการในตำแหน่งอธิบดีกรมประชาสัมพันธ์ กล่าวว่า บุคลากรของกรมประชาสัมพันธ์จะได้รับการอบรมวิชาชีพด้านสื่อสารมวลชนตั้งแต่เข้าบรรจุรับราชการใหม่ และระหว่างการทำงานในวิชาชีพนี้เพื่อเพิ่มพูนความรู้ประสบการณ์ตลอดจนเรียนรู้เทคโนโลยีการสื่อสารที่เปลี่ยนแปลงไป

“ถ้าไปดูที่สถาบันการประชาสัมพันธ์จะพบว่ามีหลักสูตรเยอะแยะมากมายหลายหลักสูตรอีกอันคือหลักสูตรที่เพิ่มความรู้ทักษะในสาขางาน ที่เป็นสีสันของการทำงาน หรือเพิ่มศักยภาพของการทำงาน เรามีหลักสูตรเหล่านี้ที่จะต้องหมุนเวียนคนเข้าเรียนในการพัฒนาต่อไป คือ เราเริ่มงาน Social Media เรารู้งาน Social Media มากขึ้นดังนั้นคนที่ทำงานในกรมประชาสัมพันธ์ไม่ว่าจะอยู่ส่วนกลางในส่วนภูมิภาคจะต้องเข้าใจเรื่องเทคโนโลยีและนำมาใช้ให้เกิดประโยชน์และวันนี้เราพบว่าทุกครั้งที่นายกรัฐมนตรีรัฐมนตรีลงพื้นที่หรือมีกิจกรรมอะไรก็แล้วแต่ที่เป็นความสนใจของคนทั่วประเทศเราสามารถสื่อสารผ่าน Social Media ออกไปได้มีประสิทธิภาพค่อนข้างมากนะเวลานี้ยกตัวอย่างง่ายๆ เช่น การลงพื้นที่ของนายกรัฐมนตรีและคณะรัฐมนตรี 1 ครั้งมีคนเข้ามาชม 7 ล้านคนคนเข้าถึง Social Media ของเราหรือแม้กระทั่งเหตุการณ์ของหมูป่า Academy เราใช้ PR ของเชียงรายในการไลฟ์สด” 

การปฏิรูปการปฏิรูปประเทศด้านสื่อสารมวลชน เทคโนโลยีสารสนเทศ ด้วยการพัฒนาบุคคลากรและยกระดับมาตรฐานวิชาชีพสื่อของภาครัฐ ดังที่ได้กล่าวมาแล้วนี้มีเป้าหมายสูงสุดก็เพื่อประโยชน์แก่ประชาชนที่เป็นผู้รับข้อมูลข่าวสาร จะได้ข้อมูลที่เป็นประโยชน์ มีคุณภาพ นำไปใช้ประกอบการตัดสินใจในการดำรงชีวิตต่อไป